Az Európa-bajnokságon az A csoportba kerültek; a házigazda Franciaország, Románia és Albánia mellé. Első mérkőzésükön Albániát győzték le 1–0-ra. A találkozó érdekessége volt, hogy a svájci válogatottban több albán származású játékos is szerepelt. A legérdekesebb talán a testvérpár Granit Xhaka és Taulant Xhaka helyzete volt, előbbi a svájci, utóbbi az albán csapatban játszott. Második mérkőzésükön Románia ellen játszottak. Bogdan Stancu tizenegyesével a románok megszerezték a vezetést, amit Admir Mehmedi egyenlített ki. További gólok már nem születtek, így a végeredmény 1–1 lett. Utolsó csoportmérkőzésükön Franciaország ellen 0–0-s döntetlent játszottak. A nyolcaddöntőben Lengyelországgal találkoztak. Jakub Błaszczykowski góljával a lengyelek megszerezték az első félidőben a vezetést, a svájciak azonban egyenlítettek Xherdan Shaqiri látványos ollózós góljával. Végül büntetőpárbajban dőlt a továbbjutás sorsa, melyben a lengyelek bizonyultak jobbnak 5–4 arányban.